รัฐบาลไทย-ข่าวทำเนียบรัฐบาล-โฆษกรัฐบาล ชี้แจงนายกรัฐมนตรีปรับ ครม. เพื่อให้การทำงานเกิดความฉับไวมีประสิทธิภาพสูงสุด
วันพุธที่ 22 พฤศจิกายน 2560
โฆษกรัฐบาล ชี้แจงนายกรัฐมนตรีปรับ ครม. เพื่อให้การทํางานเกิดความฉับไวมีประสิทธิภาพสูงสุด
โฆษกรัฐบาล ได้กล่าวชี้แจงนายกรัฐมนตรีปรับคณะรัฐมนตรี เพื่อให้การทํางานเกิดความฉับไวมีประสิทธิภาพสูงสุด ยืนยันไม่ได้เกิดจากความรู้สึกไม่ดีต่อบุคคลหนึ่งบุคคลใดในครม.
วันนี้ (21พ.ย. 60 ) เวลา 15.15 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่งมีพลเอก ประยุทธ์ จันทร์โอชา นายกรัฐมนตรี เป็นประธานฯ พลโท สรรเสริญ แก้วกําเนิด โฆษกประจําสํานักนายกรัฐมนตรี ได้กล่าวชี้แจงเกี่ยวกับการปรับคณะรัฐมนตรีซึ่งนายกรัฐมนตรีได้กล่าวย้ําต่อที่ประชุมคณะรัฐมนตรีถึงความจําเป็นในการปรับคณะรัฐมนตรีครั้งนี้ว่า การดําเนินการดังกล่าวไม่ใช่เป็นเพราะนายกรัฐมนตรีรู้สึกไม่ดีต่อคณะรัฐมนตรีคนหนึ่งคนใด แต่การปรับคณะรัฐมนตรีเพื่อให้การทํางานเกิดความฉับไวและมีประสิทธิภาพสูงสุด เพราะฉะนั้นหากบุคคลใดถูกปรับออกขออย่าได้เกิดความน้อยใจ นายกรัฐมนตรีมีความรู้สึกเสียใจมากกว่าบุคคลอื่นเพราะต้องรับผิดชอบและเมื่อมีความจําเป็นต้องปรับคณะรัฐมนตรีก็ต้องดําเนินการตามนั้น
พร้อมกันนี้ โฆษกประจําสํานักนายกรัฐมนตรี ได้กล่าวถึงเรื่องที่นายกรัฐมนตรี เน้นย้ําถึงเรื่องการเผยแพร่ข้อมูลของสื่อมวลชนผ่านทางโซเซียลมีเดีย ซึ่งแม้จะมีกฎหมายที่ดูแลและกําหนดแนวทาง วิธีการในการเผยแพร่ข้อมูลข่าวสารต่าง ๆ โดยไม่ไปละเมิดสิทธิของบุคคลอื่น แต่ก็ยังพบปัญหาโดยเฉพาะการเผยแพร่ข้อมูลเกี่ยวกับการพาดหัวข่าวต่าง ๆ ประกอบกับ นายกรัฐมนตรี ได้รับการประสานงานจากคณะกรรมการปฏิรูปในด้านต่าง ๆ รวมถึงสถานบันพระปกเกล้าซึ่งมีความเห็นที่สอดคล้องกันว่า รัฐบาลไม่เข้มงวดในการบังคับใช้กฎหมายต่อเรื่องดังกล่าว เพราะเรื่องสิทธิเสรีภาพในการสื่อสารของสื่อมวลชนมีกฎหมายและระเบียบปฏิบัติที่ชัดเจนที่ทุกคนทราบดีว่าต้องปฏิบัติอย่างไรอยู่แล้ว รวมไปถึงการเผยแพร่ข้อมูลผ่านโซเชียลมีเดียว่า นายกรัฐมนตรีได้กําชับรัฐมนตรีเจ้าสังกัดทุกกระทรวงเข้มงวดกวดขันหัวหน้าหน่วยงานภายในกระทรวงไปพิจารณาตรวจสอบข้อมูลในโซเชียลมีเดียต่าง ๆ ที่มีการเผยแพร่ข้อมูลที่เกี่ยวข้องกับแต่ละกระทรวง หรือทบวง กรม ว่าผิดกฎหมายหรือพระราชบัญญัติคอมพิวเตอร์หรือไม่ เช่น การให้ข้อมูลข่าวสารอันเป็นเท็จก่อให้เกิดความสับสนวุ่นวายแก่สังคม และละเมิดสิทธิบุคคลอื่น เป็นต้น โดยหัวหน้าหน่วยงานนั้น ๆ จะต้องไปดําเนินการแจ้งความดําเนินคดี ร้องทุกข์กล่าวโทษกับเจ้าหน้าที่ตํารวจ เพื่อป้องกันไม่ให้มีการเผยแพร่ข้อมูลข่าวสารผ่านทางสื่อโซเชียมีเดียที่จะไปละเมิดสิทธิของบุคคลอื่น และทําให้สังคมเข้าใจไขว่เขวในสิ่งต่าง ๆ ไป
ทั้งนี้ การดําเนินการพิจารณาตรวจสอบข้อมูลในโซเชียลมีเดีย ให้รวมไปถึงหน่วยงานที่เกี่ยวข้องกับการประชาสัมพันธ์ของรัฐ ทั้งสํานักโฆษกและกรมประชาสัมพันธ์ก็ต้องดําเนินการดังกล่าวร่วมกับกระทรวง ทบวง กรมที่เป็นเจ้าของเรื่องด้วย
อย่างไรก็ตาม นายกรัฐมนตรี เน้นย้ําว่าการดําเนินการดังกล่าว รัฐบาลไม่ต้องการที่จะทําให้สื่อทํางานลําบากหรือทําร้ายใคร เพียงแต่ต้องการดําเนินการให้เป็นไปตามกฎหมายอย่างแท้จริง และเป็นไปตามหลักสากลที่ดําเนินการอยู่ โดยเฉพาะให้ทุกคนปฏิบัติหน้าที่โดยเคารพสิทธิของบุคคลอื่นและไม่ละเมิดสิทธิของบุคคลใด อันจะส่งผลก่อให้เกิดความขัดแย้งในสังคมไม่สิ้นสุด
นอกจากนี้ โฆษกประจําสํานักนายกรัฐมนตรี ได้กล่าวเพิ่มเติมว่า คณะรัฐมนตรีมีมติเห็นชอบและประกาศใช้วาระแห่งชาติ:สิทธิมนุษยชนร่วมขับเคลื่อนThailand 4.0เพื่อการพัฒนาที่ยั่งยืน (วาระแห่งชาติฯ) ตามที่กระทรวงยุติธรรม (ยธ.) เสนอ โดยให้หน่วยงานต่าง ๆ ที่เกี่ยวข้องนําวาระแห่งชาติฯ ไปสู่การปฏิบัติเพื่อเพิ่มขีดความสามารถในการดําเนินงานด้านสิทธิมนุษยชนให้มีประสิทธิภาพและประสิทธิผลมากยิ่งขึ้นพร้อมทั้งให้รายงานผลการดําเนินงานตามวาระแห่งชาติฯ ตามที่ ยธ. กําหนดภายในเดือนพฤศจิกายนของปี พ.ศ. 2561 และปี 2562 ทั้งนี้ วาระแห่งชาติมีเป้าหมายให้สังคมไทยเป็นสังคมที่ส่งเสริมสิทธิเสรีภาพและความเท่าเทียมกัน โดยคํานึงถึงศักดิ์ศรีความเป็นมนุษย์เพื่อนําไปสู่สังคมสันติสุขโดยมีกลยุทธ์ที่สําคัญภายใต้รหัสชื่อว่า “4 สร้าง+ 3 ปรับปรุง + 2 ขับเคลื่อน + 1 ลด=Goal” ดังนี้
1)4 สร้างได้แก่ การสร้างจิตสํานึกในการเคารพสิทธิผู้อื่น สร้างระบบการติดตามการละเมิดสิทธิ สร้างวัฒนธรรมการเคารพสิทธิมนุษยชน และสร้างเสริมการพัฒนาเครือข่ายทุกภาคส่วน
2)3ปรับปรุงได้แก่ การปรับปรุงฐานข้อมูลและสถานการณ์การละเมิดสิทธิ การปรับทัศนคติ
ของเจ้าหน้าที่รัฐ และการปรับปรุงและพัฒนากฎหมาย
3)2 ขับเคลื่อนได้แก่ การขับเคลื่อนองค์กรหรือจังหวัดตันแบบด้านสิทธิมนุษยชน
การขับเคลื่อนแผนสิทธิมนุษยชนแห่งชาติสู่การปฏิบัติ
4)1 ลดคือ การลดปัญหาการละเมิดสิทธิมนุษยชนในแต่ละปีอย่างต่อเนื่องเป็นรูปธรรม